Sedibeng se munisipale bestuurder glo doodgeskiet | Netwerk24
Sedibeng se munisipale bestuurder glo doodgeskiet
Deur Ischke De Jager 03 Oktober 2020 22:56
Die Gautengse polisie het 'n soektog op tou gesit na die onbekende verdagte/s wat Saterdagmiddag 'n 52-jarige man in Alberton in die suide van Johannesburg doodgeskiet het.
Volgens bronne is die oorledene glo Stanley Khanyile, omstrede munisipale bestuurder van die Sedibeng-distriksmunisipaliteit en 'n voormalige departementshoof van sosiale ontwikkeling in die Oos-Kaap. Hy is ondersoek vir beweerde korrupsie, wanadministrasie, finansiële wanbestuur en nepotisme by die Sedibeng-distriksmunisipaliteit.
Die polisie het Saterdagaand egter nie die identiteit van die oorledene bekend gemaak of bevestig dat dit wel Khanyile is nie.
Die oorledene was in 'n voertuig wat geparkeer was by 'n winkelsentrum op die hoek van Hennie Alberts-weg en Michelle-laan in Meyersdal toe verskeie skote op hom afgevuur is, sê brig. Mathapelo Peters, 'n polisiewoordvoerder, in 'n verklaring.
Die verdagte het na bewering in 'n goudkleurige Toyota Cressida met 'n onbekende registrasienommer gevlug.
Peters sê die motief vir die moord is in hierdie stadium onbekend.
Enige ooggetuies of enigiemand met inligting oor die voorval kan hul naaste polisiekantoor of die Stop Misdaadnommer by 08600 10111 skakel.
Khanyile het in Augustus saam met Poovandaren Chetty, 'n Durbanse sakeman en geoktrooieerde rekenmeester, en adv. Vuyokazi Sangoni, voormalige hoofdirekteur van die Oos-Kaapse departement van sosiale ontwikkeling, in die landdroshof in King William's Town op aanklagte van bedrog, diefstal en geldwassery ter waarde van meer as R29 miljoen verskyn.